**RESYME` OG SPØRSMÅL FRA DAGENS TALE, DATERT 29.11.2020,**

**v/ungdomspastor Martine Aanensen**

**TEMA: 1.søndag i advent. Ventetid**

Teksten er hentet fra Lukas 4.16-23

Advent er ventetid på at Jesus skal komme.

I GT leser vi også om en ventetid. Israels folk ventet på en som skulle komme for å befri dem. Gud hadde forsøkt gang på gang å hjelpe dem til å finne det gode liv, men de fikk det ikke til. Derfor ble folket lovet et nådens år. De ble lovet et liv i fellesskap med Gud.

Så kom Jesus og oppfylte profetiene. Han som de hadde ventet på var kommet og hadde oppfylt det de var lovet. Han var den som skulle rope ut et nådens år fra Herren.

Denne mannen var noe helt annet enn det de hadde forestilt seg. Han var jo en av dem , en de hadde vokst opp med. De som satt der ville ikke tro det. Det var ikke nok å høre. De ville se for å tro.

De fikk etter hvert se og mange forsto at troen handler om å se med hjerte. For denne mannen var annerledes. Han så dem som var fortapt og dem som ikke hadde noe verdi. Han knyttet jord og himmel sammen og viste veien til Gud.

Guds kjærlighet til oss gir oss mulighet til felleskap med Ham. Fellesskapet med Gud er nåtid . I lyttingen, når vi hører, kan Jesus finne rom i hjertet vårt. Mens vi venter på Herren kan vi forkynne et nådens år. Vi kan hjelpe taperne, de utstøtte og de som ønsker å si: «Han skal få mitt hjerte – det er alt jeg har».

**Spørsmål/fokusområder til bruk i småfellesskapene**

1. Les tekstene det er talt over høyt sammen i gruppa. Om det er brukt flere bibeltekster, kan dere velge hvilke dere vil lese høyt. La teksten synke inn ved at det er stille noen minutter, og be gjerne en bønn om Guds åpenbaring over teksten.
2. Samtal i noen minutter om de tankene du får når du leser teksten eller har hørt talen. (Dette punktet kan føre oss langt på viddene. Det er derfor lurt å begrense det til 3-4 innspill og ta disse med videre inn i neste spørsmål, gjerne ved å notere ned stikkord)
3. Samtal om disse 3 dimensjonene i teksten(e)
4. Hvordan berører teksten(e)/talen Guds forhold til meg og mitt forhold til Gud?
5. Hvordan berører teksten(e)/talen mitt forhold til småfellesskapet / menigheten?
6. Er det noe i teksten(e)/talen som vender blikket vårt ut til de vi er kalt til å vinne?
7. Del med gruppa hva Gud gir deg gjennom samtalen og hva han vil lære deg eller ønsker for deg i fortsettelsen.
8. Hva trenger du forbønn for?

Erfaringen vår er at ingen vil bruke denne ressursen likt. Dette er kun ment som en hjelp . Vær fri til å lede samtalen slik du kjenner blir riktig for din gruppe. Vi oppmuntrer deg til å spørre Gud hva han vil åpenbare for gruppen og for enkeltpersoner.